รัฐบาลไทย-ข่าวทำเนียบรัฐบาล-“สมศักดิ์” ควง สทนช. นั่งเฮลิคอปเตอร์ยาว ดูแม่น้ำชี จากอุบล-เลย-หนองบัวลำภู 643 กิโลเมตร เล็ง ต่อยอดโครงการบริหารจัดการน้ำ เผย ปี 67 มี 8 โครงการ ช่วยเพิ่มน้ำ 91 ล้าน ลบ.ม.
วันอาทิตย์ที่ 3 ธันวาคม 2566
03/12/2566
“สมศักดิ์” ควง สทนช. นั่งเฮลิคอปเตอร์ยาว ดูแม่น้ําชี จากอุบล-เลย-หนองบัวลําภู 643 กิโลเมตร เล็ง ต่อยอดโครงการบริหารจัดการน้ํา เผย ปี 67 มี 8 โครงการ ช่วยเพิ่มน้ํา 91 ล้าน ลบ.ม.
ประชาชนได้ประโยชน์ 147,179 ครัวเรือน ช่วยป้องกันน้ําท่วม 8,225 ไร่ พร้อมแวะ ดูธนาคารน้ําใต้ดิน อบต.เก่าขาม หลังประสบความสําเร็จแก้ท่วม-แล้ง
วันที่ 3 ธันวาคม 2566 นายสมศักดิ์ เทพสุทิน รองนายกรัฐมนตรี พร้อมด้วย นายกิตติกร โล่ห์สุนทร รองเลขาธิการนายกรัฐมนตรีฝ่ายการเมือง นายสุรสีห์ กิตติมณฑล เลขาธิการสํานักงานทรัพยากรน้ําแห่งชาติ นายชยันต์ เมืองสง รองเลขาธิการสํานักงานทรัพยากรน้ําแห่งชาติ ได้ลงพื้นที่ตรวจราชการที่จังหวัดอุบลราชธานี โดยจุดแรก ได้เดินทางไปที่องค์การบริหารส่วนตําบลเก่าขาม อําเภอน้ํายืน จังหวัดอุบลราชธานี เพื่อตรวจเยี่ยมการบริหารจัดการธนาคารน้ําใต้ดิน หลังประสบความสําเร็จในการแก้ปัญหาน้ําท่วม และน้ําแล้ง พร้อมพบปะหัวหน้าส่วนราชการ และประชาชน ซึ่งมี นายศุภศิษย์ กอเจริญยศ ผู้ว่าราชการจังหวัดอุบลราชธานี นายสมศักดิ์ บุญประชม สส.อุบลราชธานี พรรคเพื่อไทรวมพลัง ให้การต้อนรับ
โดยนายสมศักดิ์ กล่าวว่า ขอแสดงความยินดีกับความสําเร็จของ อบต.เก่าขาม ที่ได้รับรางวัลการพัฒนาธนาคารน้ําใต้ดินอย่างเป็นระบบ ส่วนการขยายผลไปสู่ประชาชนนั้น ตนมองว่า ต้องได้รับคําแนะนํา รวมถึงการดูแลอย่างใกล้ชิดจากหน่วยงานที่รับผิดชอบหลักได้แก่ กรมทรัพยากรน้ําบาดาล และสถาบันการศึกษา เพื่อพัฒนาต่อยอด โดยตนขอให้พี่น้องประชาชน เตรียมรับมือกับผลกระทบที่เกิดขึ้นจากภาวะเอลนีโญ ซึ่งอาจส่งผลให้มีปริมาณฝนตกน้อยกว่าปกติ ดังนั้น ต้องช่วยกันประหยัดน้ํา ปฏิบัติตามมาตรการที่หน่วยงานรัฐได้ให้ความรู้ โดยตนขอยืนยันอีกครั้งว่า รัฐบาลให้ความสําคัญกับความเป็นอยู่ของพี่น้องประชาชนเป็นที่สุด เพราะต้องการเห็นประชาชนอยู่ดีกินดีและมีคุณภาพชีวิตที่ดีขึ้น
“ผมขอชื่นชม อบต.เก่าขาม ที่ให้ความสําคัญกับการพัฒนาธนาคารน้ําใต้ดิน ซึ่งเป็นหนึ่งในนโยบายสําคัญที่ท่านเศรษฐา ทวีสิน นายกรัฐมนตรี กําลังผลักดัน ดังนั้น ผมต้องขอบคุณที่ทําสิ่งเล็กๆให้เกิดประโยชน์ต่อภาคสังคมในจังหวัด โดยผมเชื่อว่า ถึงแม้ธนาคารน้ําใต้ดินจะเป็นเรื่องใหม่ แต่จะเป็นไปได้ เพราะโครงการเป็นประโยชน์ ที่จะช่วยได้ทั้งน้ําท่วม และน้ําแล้ง ซึ่งหากเอลนีโญเกิดขึ้นมันจะแรง 3 ปี รัฐบาลคงไม่เมินเฉย จึงต้องทําทุกโครงการให้เต็มที่ เพื่อให้ประชาชนเดือดร้อนน้อยที่สุด โดยผมได้ให้ สทนช. ช่วยสนับสนุนประชาชน ด้วยการสํารวจการซึมดินในแต่ละพื้นที่ ว่าดินทั่วประเทศนั้นเป็นอย่างไร เพราะจะสามารถ คิดคํานวณในการปลูกพืชหรือทําการเกษตรต่างๆได้เหมาะสม รวมถึงผมได้ขอให้ สทนช.บูรณาการกับทุกหน่วยงาน เพื่อรับมือภัยแล้ง ประชาสัมพันธ์สถานการณ์น้ําให้ประชาชนรับทราบ ศึกษาการบริหารจัดการน้ําใต้ดิน และจัดหาน้ําเมื่อเกิดการขาดแคลน เพื่อไม่ให้กระทบต่อประชาชน” รองนายกรัฐมนตรี กล่าว
จากนั้น นายสมศักดิ์ พร้อมคณะ ได้นั่งเฮลิคอปเตอร์จากโรงเรียนบ้านเก่าขาม เพื่อติดตามสภาพน้ําและการไหลของน้ําในแม่น้ําชี จากปลายน้ํา ไปยังต้นน้ํา โดยได้นั่งเฮลิคอปเตอร์ ตั้งแต่จังหวัดอุบลราชธานี ไปจังหวัดขอนแก่น จังหวัดเลย จนถึงจังหวัดหนองบัวลําภู ซึ่งเป็นระยะทางกว่า 643 กิโลเมตร เพื่อตรวจเยี่ยมจุดเก็บน้ําสําคัญคือ เขื่อนธาตุน้อย เขื่อนยโสธร เขื่อนร้อยเอ็ด เขื่อนมหาสารคาม เขื่อนอุบลรัตน์ และจุดผันน้ําโครงการ โขง เลย ชี มูล บ้านคกมาด หมู่ 3 ตําบลเชียงคาน จังหวัดเลย
โดยนายสมศักดิ์ กล่าวว่า ตนได้ขึ้นเฮลิคอปเตอร์ สํารวจแม่น้ําชี ที่มีความยาวสูงสุดในประเทศ คือ 1,030 กิโลเมตร ขนาดพื้นที่ลุ่มน้ําประมาณ 30.79 ล้านไร่ ซึ่งครอบคลุมหลายจังหวัดของภาคอีสาน ได้แก่ ชัยภูมิ ขอนแก่น มหาสารคาม กาฬสินธ์ุ รัอยเอ็ด ยโสธร และ อุบลราชธานี เพื่อนําข้อมูลทั้งหมด ไปพิจารณาขับเคลื่อนโครงการบริหารจัดการน้ํา ซึ่งการบริหารจัดการทรัพยากรน้ําภาคตะวันออกเฉียงเหนือ ได้มีโครงการสําคัญ ปี 2567 จํานวน 8 โครงการ ปริมาณน้ํา 91 ล้าน ลบ.ม. พื้นที่รับประโยชน์ 36,865 ไร่ มีประชาชนได้ประโยชน์ 147,179 ครัวเรือน รวมถึงช่วยป้องกันน้ําท่วม 8,225 ไร่ อาทิ โครงการปรับปรุงโครงการส่งน้ํากุมวาปี จ.อุดรธานี พัฒนาแหล่งน้ําธรรมชาติขนาดใหญ่ หนองหาร จ.สกลนคร ระบบระบายน้ําหลักชุมชนเมืองหนองบัวลําภู ส่วนในปี 2568-2570 มีจํานวน 26 โครงการ วงเงิน 29,729 ล้านบาท จะสามารถช่วยเพิ่มปริมาณน้ํา 369 ล้าน ลบ.ม. พื้นที่รับประโยชน์ 650,854 ไร่ มีประชาชนได้ประโยชน์ 81,945 ครัวเรือน และสามารถป้องกันน้ําท่วมได้ 15,083 ไร่